Oikeusministeriö
PL 25
00023 VALTIONEUVOSTO
kirjaamo.om@om.fi

Viite 	      Oikeusministeriön lausuntopyyntö (OM036:00/2005)

Asia	Ehdotus hallituksen esitykseksi laiksi liiketoimintakiellosta annetun lain sekä verotustietojen julkisuudesta ja salassapidosta annetun lain muuttamisesta.

Ehdotuksessa ehdotetaan muutettavaksi liiketoimintakiellosta lakia niin, että poliisille kuuluvan liiketoimintakiellon valvonnan tehostamiseksi muiden viranomaisten tehtävänä olisi kiinnittää huomiota liiketoimintakiellon toteutumiseen. Lakia ehdotetaan muutettavaksi niin, että eri viranomaisille turvataan ajantasainen tiedonsaanti liiketoimintakielloista. Tämä toteutuisi sillä, että tiedot välitetään viranomaisille liiketoimintakieltorekisteristä sähköisessä muodossa. Tällä halutaan turvata se, että poliisi, liiketoimintakieltoa valvovana viranomaisena, saisi mahdollisimman nopeasti tiedon valvonnan kannalta merkityksellisistä seikoista. 

Ehdotuksessa todetaan mahdolliseksi, että liiketoimintakiellon rikkomistapauksia saattaa käydä ilmi mm. erilaisten valvontatehtävien tai elinkeinotoimintaan liittyvien lupien myöntämisen yhteydessä ja että tällaisia tehtäviä on mm. lääninhallituksella. 

Länsi-Suomen lääninhallituksen käsityksen mukaan lääninhallitukselle alkoholin anniskelun lupa- ja valvontaviranomaisena on mahdollista kertyä yllämainitun kaltaisia tietoja. Ravintola-alalla esiintyy merkittävästi harmaata taloutta sekä ehdotuksessa mainittuja bulvaanijärjestelyjä. 

Ehdotuksessa jätetään viranomaisen harkittavaksi millä tavoin se tehostaa liiketoimintakiellon valvontaa siten, että poliisi saisi tietoonsa ilman nimenomaista pyyntöä mahdollisista kiellon rikkomuksista.

Länsi-Suomen lääninhallitus katsoo ehdotuksen sisällön olevan perusteltu ja katsoo, että Länsi-Suomen lääninhallitus alkoholiviranomaisena pystyy ehdotuksessa todetulla tavalla kiinnittämään toiminnassaan tarvittavaa huomiota liiketoimintakiellon noudattamiseen ja toimittamaan tiedon asiassa poliisille. 

	      Läänin sosiaali- ja terveysneuvos	Pekka Paatero

      Alkoholitarkastaja			Mikael Luukanen